I anledning af lørdagens Åbent Hus på lørdag, kravlede fem deltagere i dag klokken 12 op på hver sin pæl ud for TV2 Nords lokaler ved Søparken i Aabybro. Der skal de sidde de næste 48 timer, hvis de skal gøre sig forhåbning om at få del i de 20.000 kroner, der er sat på højkant i pælesidningskonkurrencen. Reglerne for konkurrencen er: På toppen af pælene er der monteret en solid plade på 25 x 25 cm, og et stykke nede på pælen er der en vandret fodstøtte. Det er ikke tilladt at spænde sig fast til pælen. Deltagerne må bevæge sig, som de nu kan, så længe de ikke forlader pælen. Støtte må kun ske på pladen og fodstøtten. Toiletbesøg foregår 4 gange i døgnet i en 10 minutters pause. Pausen må alene bruges til toiletbesøg og skal godkendes af opsynet. Alt tøj, læsestof, cigaretter, lighter, solbriller, hynder og andet udstyr skal medbringes fra starten. Hvis du taber noget, er det ikke tilladt at få nyt bragt ud. Undtaget er medicin, plaster og lignende. Cirka hver femte time får du bragt mad og drikke ud til pælen. Hvis en deltager forlader/falder af/blæser af pælen er vedkommende ude af konkurrencen. De fem unge mennesker har hver en lille pose med op på pælen med personligt indhold som telefon, batteri og andet, der kan holde dem beskæftiget de næste mange timer. Men snakken mellem deltagerne er ellerede fra starten godt i gang, og naturligvis faldt snakken allerede de første minutter på emnet: Den bedste siddestilling. Nedenfor kan du læse interviews med de fem deltagere. Hele konkurrencen bliver fulgt af en vagt og en livredder, og klokken 12 på lørdag i forbindelse med Åbent Hus, bliver vinderen eller vinderne fundet. Er der mere end én deltager tilbage til slut, deler de præmien.
De fem deltagere i TV2 Nords pælesidningskonkurrence kan se frem til et par lange dage på pælen, inden de kan kravle ned igen med tusindvis af kroner på lommen.